— У гэты дзень пачынаецца пост. Галінкі вярбы, што асвячалі ў мінулым годзе на Пальмовую нядзелю, спальваем. Попел ад іх асвячаецца і святар пасыпае галовы вернікаў, прамаўляючы: “Кайцеся і верце ў Евангелле”, ці другі варыянт — “Памятай, што ты — прах, і ў прах вернешся”. Такім жэстам паказваецца гатоўнасць веруючага чалавека да вялікапосных выпрабаванняў. Таксама словы, прамоўленыя ў час абраду, нагадваюць нам пра смяротнасць кожнага чалавека і прамінанне часовых дабротаў гэтага свету.